Tislima lil Susan Mulvaney Is-Sibt 7 ta' Ottubru Malta kollha waqfet mbellha u bosta mesħu demgħa minn għajnejhom. Fil-midja soċjali ġriet bħal-leħħa ta' berqa l-aħbar li mietet ix-xandara Susan Mulvaney; xandara li l-Maltin ħabbewha u li l-programmi tagħha kienu għejun ta' għerf u kienu jinstemgħu mill-eluf. Mulvaney bniet karriera max-xandir statali u wara mal-RTK. Jien stess niftakar l-għagħa li kien qam meta Mulvaney ħalliet il-bejta minn fejn telqet u ngħaqdet ma' stazzjon privat. Imma dak kien effett mistenni tal-pluraliżmu u kien hemm ċertu biża' li se jkun żvinat ix-xandir pubbliku. Susan kellha wkoll l-esperjenza ġurnalistika mal-gazzetta l-orizzont li l-ewwel editur tagħha kien il-Marsi Anton Cassar. Hi ħadmet ma' dik il-gazzetta mill-1964 sal-1976. Iktar tard kienet tikteb f'Il-Ġens - il-gazzetta tal-Arċidjoċesi: li ħasra li ma kienx proġett sostenibbli. Dawk l-artikli kienu lezzjonijiet żgħar fil-ħajja li minkejja kollox hi tant kienet tħobb u li kienet tixgħel bit-tbissima tagħha. Tbissima li kienet infettiva u li Susan anki minn fuq ir-radju kienet twassalha dik it-tbissima. Mulvaney leħħnet fuq kollox il-kawża tal-mara Maltija. Fit-tfulija ta' min hu tampari (42 sena) hemm ximkien it-tifkira tal-vuċi ta' Mulvaney u l-programm ikona Għalina n-Nisa li kien jixxandar fuq Radju Malta fejn kien ikun hemm diversi mistiedna jitkellmu fuq id-dar, it-trobbija tat-tfal, jagħtu pariri legali, jitkellmu dwar il-mard, joffru riċetti, jagħtu pariri kif wieħed jista' jevita li jaqa' vittma tal-ħajja u tant suġġetti oħra li uħud minnhom għal Malta kienu terran ġdid ukoll. Mulvaney saħħet il-formula ta' Carmen Carbonaro li kienet tagħmel programmi awtorevoli għan-nisa (Woman's Magazine) fuq ir-Rediffusion. Niftakar dak iż-żmien kien jaffaxxinani l-fatt li l-avukat u t-tabib kienu jkunu introdotti biss bil-professjoni li kienu jwettqu minħabba l-idea li kienu qed jagħmluhom riklam. Wieħed japprezza li erbgħin sena mill-wieħed u sebgħin li għexet, Susan Mulvaney qattagħthom fix-xandir wara l-mikrofonu jew fuq dak nazzjonali jew mal-istazzjon tal-Knisja. Min jaf kemm-il siegħa tat għan-nazzjon u kemm-il siegħa ħtieġet biex tipprepara. Ftit ġimgħat ilu jien innifsi bgħatt lil George Farrugia biex tintervistah dwar seminar li organizzajna l-Akkademja tal-Malti u hu rrimarka f'xi emails li "Rajtha batuta ħafna dakinhar u qaltli li ma kinitx qed tħossha sew." Susan kienet ktieb miftuħ. Susan ħaddnet Malti tajjeb u kienet forza intellettwali b'saħħitha. Kienet xandara ġentili imma li s-suġġett tafu u dejjem ippreparata. Jien mhux darba jew tnejn kont mistieden fil-programmi tagħha u dejjem kienet puntwalment tiddiskuti miegħek il-linja tal-intervista u mhux sempliċiment titfa' erba' mistoqsijiet dak il-ħin biex timla kif disgrazzjatament hawn min jagħmel. Nibqa' ngħożż il-fatt li bejn intervista oħra kienet tkellimni dwar il-familja tagħha, dwar uliedha, in-neputijiet kif ukoll kienet tinkwieta għall-proxxmu tagħha li hi qdietu billi anki imliet diversi karigi pubbliċi: karigi li mliethom mingħajr daqq ta' trombi u ħafna storbju. Ħadmet mal-ħabsin u mal-immigranti u kellha sens qawwi ta' ġustizzja soċjali u ħniena – elementi li llum il-bniedem qed jitlef bl-iktar mod naturali. Kellha qalb kbira u min iltaqa' magħha dan għarrfu mill-ewwel. Ħadmet mal-Community Chest Fund Malta, il-Qorti Giovanili u l-Malta Osteoporisis Society fost l-oħrajn. Bla dubju Malta hi mdejna ma' Susan Mulvaney. Grazzi Susan. Kondoljanzi lil żewġha Charles u lil uliedha u qrabatha.